რომარიო
რომარიო დე სოუზა ფარია (პორტ. Romário de Souza Faria; დ. 29 იანვარი, 1966, რიო-დე-ჟანეირო) — ბრაზილიელი ფეხბურთელი, რომელიც თავდამსხმელად თამაშობდა, შემდეგ სამწვრთნელო კარიერას მიჰყო ხელი, ამჟამად კი პოლიტიკითაა დაკავებული. 1994 წლის მსოფლიო საფეხბურთო ჩემპიონატზე ის ბრაზილიის ნაკრებს ჩემპიონის ტიტულის მოგებაში დაეხმარა. რომარიო მსოფლიოს ერთ-ერთ ყველაზე ნაყოფიერ თავდამსხმელად ითვლება. 1994 წელს, რომარიო ფიფა-ს წლის ფეხბურთელად დაასახელეს და ფიფა-ს 100 წლის იუბილესთან დაკავშირებით გამოვლენილ მსოფლიოს 125 უდიდეს ფეხბურთელთა სიაში შეიყვანეს. 1999 წელს Placar-ის ვერსიით XX საუკუნის 100 საუკეთესო ფეხბურთელს შორის მეათე ადგილზე დასახელდა. ამავე დროს, რომარიო იმ იშვიათ თავდამსხმელთა რიცხვს მიეკუთვნება, რომლებსაც 1000-ზე მეტი გოლი აქვთ გატანილი. ბრაზილიური ფეხბურთის მუზეუმის დიდების დარბაზის წევრი.